*Acatistul Sfintei Mare Mucenițe Marina*

Troparul, glasul al 4-lea:

Mielușeaua Ta, Iisuse, Marina, strigă cu mare glas: Pe Tine, Mirele meu, Te iubesc și pe Tine căutându-Te, mă chinuiesc și împreună mă răstignesc, și mă împreună mă îngrop cu Botezul Tău; și pătimesc pentru Tine, ca să împărățesc întru Tine; și mor pentru Tine, ca să viez pentru Tine; ci, ca o jertfă fără prihană primește-mă pe mine, ceea ce cu dragoste mă jertfesc ție. Pentru rugăciunile ei, ca un Milostiv, mântuiește sufletele noastre.

Condac 1:

Frumoasă floare crescută între spinii idolești și împodobită cu frumuseți sufletești, având minte cu bună înțelegere și inimă aprinsă de văpaia dragostei dumnezeiești, Sfântă Mare Muceniță Marino, tu vorbeai mereu de Mirele tău Hristos și de veșnica împărăție, așteptând ceasul cu dorire a-ți jertfi viața și a te uni cu El, pentru care îți cântăm: Bucură-te, Sfântă Marina, Mare Muceniță a lui Hristos!

Icos 1:

Născută fiind din părinți necredincioși, dar de bun neam, ai rămas orfană de mamă din copilărie, iar tatăl tău Edesie, fiind popă idolesc, te-a dat la o femeie în afara cetății, spre îngrijire, unde ai învățat și te-ai întărit în credința lui Dumnezeu, pentru care îți zicem așa:

Bucură-te, floare aleasă dintre spinii idolești;  
Bucură-te, că ai dorit Domnului să-I slujești;  
Bucură-te, că 12 ani aveai când în Hristos ai crezut;  
Bucură-te, că dulceața învățăturii creștine bine ai cunoscut;  
Bucură-te, că de Mirele Hristos dorind fierbinte;  
Bucură-te, că ai început să-i urmezi ale Lui cuvinte;  
Bucură-te, că nimic din cele pământești nu mai cugetai;  
Bucură-te, că numai de numele lui Hristos grăiai;  
Bucură-te, că ai dorit viața și veșnica fericire;  
Bucură-te, că ai urât deșertăciunea lumii și a ei rătăcire;  
Bucură-te, că ai crezut în Cel ce a făcut Cerul și Pământul;  
Bucură-te, că aceasta ai mărturisit cu cuvântul;  
Bucură-te, Sfântă Marina, Mare Muceniță a lui Hristos!

Condac 2:

Tatăl tău Edesie auzind că ai primit credința cea sfântă a creștinilor, a început că te urască și te socotea ca pe o străină, dar tu punându-ți nădejdea în Dumnezeu, Îl rugai pe Tatăl Ceresc să te ajute și să te întărească pentru a-L putea mărturisi, strigându-I: Aliluia!

Icos 2:

Când ai fost de 15 ani, mergând la câmp să vezi oile tatălui tău, eparhul cetății, mai marele și crudul Olimvrie, a trecut pe acolo și văzându-te s-a rănit la suflet de frumusețea ta, întrebându-te cine ești? Iar tu plină de curaj i-ai răspuns că ești *creștină* și *mireasă* a lui Hristos, pentru care-ți zicem așa:

Bucură-te, că pe eparh în cale l-ai întâlnit;  
Bucură-te, căci pe Dumnezeu l-ai mărturisit;  
Bucură-te, că s-a rănit de frumusețea ta;  
Bucură-te, că și numele-ți dorea a afla;  
Bucură-te, că ai spus că *Marina* te numești;  
Bucură-te, că pe Domnul Hristos îl mărturisești;  
Bucură-te, că închinării la idoli nu te-ai învoit;  
Bucură-te, căci cu rugăciunea sufletul ți-ai împodobit;  
Bucură-te, că eparhul auzind s-a tulburat;  
Bucură-te, că în cetate cu grele chinuri te-a înfricoșat;  
Bucură-te, că de munci și de cazne te bucurai.  
Bucură-te, că pe tiran cu înțelepte cuvinte îl înfruntai;  
Bucură-te, Sfântă Marina, Mare Muceniță a lui Hristos!

Condac 3:

Eparhul cetății scoțându-te la judecată, privea cu plăcere la frumusețea ta și cu glas amăgitor te îndemna să jertfești zeilor spre a-ți cruța tinerețea ta; dar tu, fericită Marina, aveai mintea la Dumnezeul Cel adevărat și cu mare glas ai strigat: Unul este Dumnezeu-Tatăl, Fiul și Duhul Sfânt, Dătătorul de Viață Căruia-I cânt: Aliluia!

Icos 3:

Auzind această mărturisire a ta, Sfântă Marina, prin cuvinte înșelătoare Olimvrie te ademenea să-i fii soție, făgăduindu-ți din toate dulcețile lumii, dar tu cu bărbăție l-ai defăimat, iar pe Hristos, Mirele tău L-ai lăudat chemându-L în ajutor, pentru care tărie a ta te lăudăm așa:

Bucură-te, că silnicia tiranului cu tărie ai biruit;  
Bucură-te, fecioară, că la necurații idoli n-ai jertfit;  
Bucură-te, că sufletul curat l-ai păstrat pentru al tău Mire;  
Bucură-te, că pentru aceasta trupul l-ai dat spre chinuire;  
Bucură-te, că a te uni cu Hristos ai dorit;  
Bucură-te, că pe Sfânta Treime ai mărturisit;  
Bucură-te, mireasa lui Hristos cea tare în credință;  
Bucură-te, Sfântă Marină, cea grabnică spre ajutorință;  
Bucură-te, că respingând pe păgân, el te privea cu cruzime;  
Bucură-te, că a dat poruncă să fii dată spre muncire;  
Bucură-te, defăimătoarea amăgirilor lumești;  
Bucură-te, iubitoare de frumusețile cerești;  
Bucură-te, Sfântă Marina, Mare Muceniță a lui Hristos!

Condac 4:

Fiind plin de mânie și ură, tiranul a părăsit amăgita-i dragoste și, fără milă, a poruncit să fii dezbrăcată de hainele tale și bătută cu vergi. Dar tu întărită în credința lui Hristos, cu răbdare în rugăciune cântai: Aliluia!

Icos 4:

Răbdând chinurile grele, pământul se înroșea de sângele tău, iar poporul uimit și plin de jale, privea cum piere frumusețea ta, dar crudul Olimvrie a înmulțit suferința, pironindu-te pe lemn, cu căngi sfâșia trupul, iar tu cu mare bărbăție răbdai, pentru care noi strigăm așa:

Bucură-te, că neclintită ai rămas în chinuire;  
Bucură-te, că lui Dumnezeu îi aduceai mulțumire;  
Bucură-te, că loviturile vergilor le răbdai;  
Bucură-te, că pentru Domnul Hristos pătimeai;  
Bucură-te, că puterea dumnezeiască te-a acoperit;  
Bucură-te, că prin suferință multă te-ai sfințit;  
Bucură-te, că pământul de sângele tău s-a înroșit;  
Bucură-te, că prin aceasta pe Satana l-ai zdrobit;  
Bucură-te, muceniță ca diamantul răbdătoare;  
Bucură-te, pentru noi mare ajutătoare;  
Bucură-te, căci prin calde rugăciuni sufletul ți-ai luminat;  
Bucură-te, că pentru răbdarea cea multă Hristos te-a încununat;  
Bucură-te, Sfântă Marina, Mare Muceniță a lui Hristos!

Condac 5:

Ridicându-ți privirea la cer, te gândeai la patimile de pe Cruce ale Mirelui tău și cu credință Lui te rugai: *Vrăjmașii m-au înconjurat, Doamne, caută spre roaba ta și o miluiește pe ea, ca din inimă să-Ți cânt*: Aliluia!

Icos 5:

Întărită în credința lui Dumnezeu nimic nu a putut să te despartă de dragostea Mirelui tău Hristos, nici sfaturile poporului, nici viclenele amăgiri, nici asprele amenințări sau sălbăticia tiranilor, ca să slujești idolilor, pentru care tărie a ta noi minunându-ne, îți cântăm așa:

Bucură-te, că de Cerescul Mire nu te-ai despărțit;  
Bucură-te, că în cruda chinuire, mai mult l-ai iubit;  
Bucură-te, că n-ai voit să slujești idolilor spurcați;  
Bucură-te, că nu te-ai supus păgânilor blestemați;  
Bucură-te, că ai suferit tăieturile uneltelor de fier;  
Bucură-te, că gândind la Hristos, priveai liniștită la cer;  
Bucură-te, că uneltirile păgânilor le-ai biruit cu tărie;  
Bucură-te, că toate le-ai suferit cu bărbăție;  
Bucură-te, că trupul tău a chinuit pe Pământ;  
Bucură-te, că sufletul strălucit a mers la Domnul Cel Sfânt;  
Bucură-te, de cereasca împărăție râvnitoare;  
Bucură-te, muceniță în necazuri ajutătoare;  
Bucură-te, Sfântă Marina, Mare Muceniță a lui Hristos!

Condac 6:

Văzând tiranul eparh că nimic nu te poate înspăimânta, a poruncit să fii aruncată în temnița celor osândiți la moarte. Dar tu, Sfântă muceniță Marina, deși aveai oasele goale în urma chinurilor, înălțai rugăciuni fierbinți lui Dumnezeu, ca să te întărească asupra vrăjmașilor, cântându-I: Aliluia!

Icos 6:

Stând singură în temnița întunecoasă, diavolul venind la tine în chip de câine, cu mare îndrăznire te înfricoșa, dar tu, cu multă bărbăție, cu ciocanul ce l-ai găsit, în cap l-ai lovit până ce vedenia cea rea a pierit și rugându-te lui Dumnezeu l-ai biruit, pentru care te lăudăm așa:

Bucură-te, muceniță Marino, că multe răni ai răbdat;  
Bucură-te, că păgânii în temniță te-au aruncat;  
Bucură-te, că satana acolo te-a ispitit;  
Bucură-te, căci capul lui cu ciocanul l-ai zdrobit;  
Bucură-te, că atunci mare cutremur s-a făcut;  
Bucură-te, că rugându-te Satana a dispărut;  
Bucură-te, că lumină cerească s-a arătat;  
Bucură-te, că acoperișul temniței s-a ridicat;  
Bucură-te, că sfânta cruce strălucea în văzduh;  
Bucură-te, că Mirele Tău te-a întărit prin Sfântul Duh;  
Bucură-te, Sfântă Marina, ajutătoare a celor necăjiți;  
Bucură-te, muceniță, întărirea celor ispitiți;  
Bucură-te, Sfântă Marina, Mare Muceniță a lui Hristos!

Condac 7:

Deasupra Sfintei Cruci cea plină de lumină zbura o porumbiță albă care cu glas blând zicea: “Bucură-te, Marina, mucenița lui Hristos, căci ai biruit pe satana, vrăjmașul cel rău... și curând vei veni în cămara Mirelui tău”; iar tu bucurându-te de cele văzute cântai Domnului: Aliluia!

Icos 7:

Duhul tău la această vedenie s-a veselit, iar trupul, ca prin minune, de răni s-a tămăduit, dobândind frumusețea cea dintâi, și plină de bucurie mulțumeai lui Dumnezeu, pentru care noi îți cântăm așa:

Bucură-te, muceniță mult răbdătoare;  
Bucură-te, către Domnul rugătoare;  
Bucură-te, că El în temniță te-a cercetat;  
Bucură-te, că rănile cele grele ți-a vindecat;  
Bucură-te, că Duhul Sfânt ca o porumbiță a venit;  
Bucură-te, că pentru suferință Domnului i-ai mulțumit;  
Bucură-te, muceniță, în credință și în nădejde întărită;  
Bucură-te, fecioară curată de Domnul Hristos păzită;  
Bucură-te, în ispitele noastre ajutătoare;  
Bucură-te, Sfântă Marina, a Satanei zdrobitoare;  
Bucură-te, că de Mirele Hristos ai fost iubită;  
Bucură-te, că de Duhul Sfânt ești ocrotită;  
Bucură-te, Sfântă Marina, Mare Muceniță a lui Hristos!

Condac 8:

Adoua zi, fiind din nou scoasă la judecată, spre mirarea tuturor, erai deplin sănătoasă și vindecată de rănile trupului, dar ei rătăciți fiind, credeau că zeii te-au ajutat. De aceea tu i-ai înfruntat și cu tărie ai mărturisit puterea lui Hristos cea vindecătoare, cântând cu veselie: Aliluia!

Icos 8:

Olimvrie văzând statornicia, curajul tău și credința în Dumnezeu, a poruncit să-ți ardă spatele și coastele cu făclii aprinse, dar tu mai cu putere te rugai și în tăcere răbdai chinurile grele, pentru care bărbăție te lăudăm așa:

Bucură-te, sfântă Marino, cea vindecată de Domnul;  
Bucură-te, că-n suferință ajuți pe tot omul;  
Bucură-te, că văzându-te poporul mult s-a minunat;  
Bucură-te, că și noi mijlocitoare în cer te-am câștigat;  
Bucură-te, căci în suferințe gândul l-aveai sus;  
Bucură-te, muceniță că pe tiran l-ai răpus;  
Bucură-te, că trupul cu făclii ți-a fost ars;  
Bucură-te, mireasa lui Hristos I-ai rămas;  
Bucură-te, căci pe Dumnezeu l-ai slăvit în suferință;  
Bucură-te, că chinurile te-au întărit în credință;  
Bucură-te, căci prin răbdare ai câștigat cununa;  
Bucură-te, că în ceruri tu mulțumești într-una;  
Bucură-te, Sfântă Marina, Mare Muceniță a lui Hristos!

Condac 9:

După ce te-a izbăvit Domnul de la astfel de muncire, ai strigat: “Doamne, m-ai învrednicit a merge prin foc pentru Tine, ajută-mă să trec și prin apa sfântului Botez”. Acestea auzind tiranul, te-a aruncat într-un butoi cu apă, iar tu afundându-te în rugăciuni cântai lui Dumnezeu: Aliluia!

Icos 9:

Aruncată fiind de slujitorii idolești în apă, te rugai Domnului Hristos ca această afundare să-ți fie Sfântul Botez pentru a doua naștere în viața veșnică - și o, minune! - cutremur mare s-a făcut, legăturile s-au desfăcut, slujitorii îngroziți au fugit, iar tu te-ai mântuit, pentru care îți cântăm așa:

Bucură-te, muceniță, că-n chinuri ai fost;  
Bucură-te, că aruncată în apă, Botez ai cerut lui Hristos;  
Bucură-te, că păgânii au vrut să te înece;  
Bucură-te, căci credința și voința n-au putut să ți le plece;  
Bucură-te, că-n suferință Domnul te-a cercetat;  
Bucură-te, că frumoasă vedenie cerească ți-a arătat;  
Bucură-te, că răbdarea ți-a fost răsplătită;  
Bucură-te, că de toți ești preamărită;  
Bucură-te, sfântă fecioară, întărirea celor ce se nevoiesc;  
Bucură-te, ajutoarea celor ce se mântuiesc;  
Bucură-te, că celor ce-ți poartă al tău nume le ești ocrotitoare;  
Bucură-te, că celor din necazuri le ești izbăvitoare;  
Bucură-te, Sfântă Marina, Mare Muceniță a lui Hristos!

Condac 10:

Cei care erau de față, când în apă ai fost aruncată, au văzut din cer o lumină pogorându-se și o porumbiță albă având în cioc o coroniță de aur, ce o atingea de creștetul tău, iar tu bucurându-te cântai lui Dumnezeu: Aliluia!

Icos 10:

Vedenia cerească s-a văzut de mulți, cum din cer stâlp de foc venea până la tine, având crucea cu raze luminoase și porumbița cu glas lin s-a auzit zicând: “Pace ție, Marino! mireasa lui Hristos, acum vei primi cununa muceniei și te vei odihni în ceruri”, pentru care noi te lăudăm așa:

Bucură-te, că prin vedenie ai fost întărită;  
Bucură-te, căci de Hristos ai fost răsplătită;  
Bucură-te, că în ceruri acum locuiești;  
Bucură-te, căci cu mucenițele acum te veselești;  
Bucură-te, ca din apă, vie ai ieșit botezată;  
Bucură-te, că în cer și pe pământ ești lăudată;  
Bucură-te, că din ceruri ne trimiți putere;  
Bucură-te, că pomenindu-te, Satana pe loc piere;  
Bucură-te, muceniță, a fecioarelor tărie;  
Bucură-te, sprijinitoarea celor ce se roagă ție;  
Bucură-te, că prin tine creștinii s-au întărit;  
Bucură-te, că pe Hristos - Mirele tău - mult l-ai iubit;  
Bucură-te, Sfântă Marina, Mare Muceniță a lui Hristos!

Condac 11:

Poporul venit la priveliște s-a cutremurat de puterea dumnezeiască, cum din munci ai fost scăpată, iar marele Olimvrie temându-se de întoarcerea lor spre Dumnezeul cel adevărat, a poruncit să fie uciși toți cei care mărturisesc pe Hristos și-i cântă lui: Aliluia!

Icos 11:

După suferirea muncilor, întărită fiind în credința creștină, te-a scos afară din cetate și a poruncit tiranul să fii ucisă cu sabia. Atunci toți s-au înspăimântat, pământul s-a cutremurat, călăului din mână sabia i-a căzut, iar tu plină de curaj așteptai împlinirea poruncii de a-ți jertfi viața, pentru care îți cântăm așa:

Bucură-te, sfântă Marina, că de sabie ai fost tăiată;  
Bucură-te, că de Hristos la cer ai fost luată;  
Bucură-te, că la moartea ta pământul s-a cutremurat;  
Bucură-te, că pe Satana l-ai rușinat;  
Bucură-te, că prin a ta multă răbdare, capul i-ai zdrobit;  
Bucură-te, că pentru Hristos mult ai pătimit;  
Bucură-te, de vrăjmași risipitoare;  
Bucură-te, de cerești daruri împărțitoare;  
Bucură-te, căci cu îngerii în ceruri petreci;  
Bucură-te, căci cu Mirele ceresc acum te veselești;  
Bucură-te, a noastră ocrotitoare în nevoi;  
Bucură-te, rugătoare la Dumnezeu pentru noi;  
Bucură-te, Sfântă Marina, Mare Muceniță a lui Hristos!

Condac 12:

Sfântă Muceniță Marina, prin munci grele și chinuri mari, frumoasă ca aurul cel curățit de șapte ori în foc, așa ai trecut hotarul cel îngust al vieții tale, ajungând la Mirele tău Cel fără de moarte, de la care ai primit cununa biruinței, bucurându-te în cămara cea cerească împreună cu fecioarele cele înțelepte cântându-i lui: Aliluia!

Icos 12:

Paharul cel amar al patimilor l-ai bătut, sfântă Marina, săvârșindu-ți viața prin mucenicie, pentru care ai intrat în dulceața raiului. Iar trupul tău cel mucenicesc a împrăștiat în jurul tău mirosul cel minunat, veselind pe toți creștinii. Și acum din ceruri trimite nouă, celor ce prăznuim pomenirea ta, daruri și ajutor ca să-ți cântăm cu dragoste așa:

Bucură-te, muceniță Marina, a raiului moștenitoare;  
Bucură-te, că în veci ești luminată de Cerescul Soare;  
Bucură-te, prea frumoasă mireasă a lui Hristos;  
Bucură-te, că bisericilor le dai mult folos;  
Bucură-te, turturea cea dulce glăsuitoare;  
Bucură-te, a Sfintei Treimi mărturisitoare;  
Bucură-te, și te roagă pentru noi cei oropsiți;  
Bucură-te, și ne ajută pe cei ispitiți;  
Bucură-te, muceniță răbdătoare pentru credință;  
Bucură-te, că ești stâlp și pildă celor din suferință;  
Bucură-te, că sfânta ta icoană o sărutăm;  
Bucură-te, că prăznuirea ta cu bucurie o lăudăm;  
Bucură-te, Sfântă Marina, Mare Muceniță a lui Hristos!

Condac 13:

O, Sfântă Mare Muceniță a lui Hristos Marina, cea care pentru Hristos viața ți-ai jertfit și adevărata credință ai mărturisit, în ceruri acum te veselești lăudând pe Sfânta Treime împreună cu cetele Mucenicilor. Roagă-te pentru noi Mirelui tău să ne întărească în credință, de ispite să ne păzească, de vrăjmași să ne mântuiască, de foc, de apă și de necazuri să scăpăm ca pe Dumnezeu, pentru tine, să-L lăudăm cântându-I: Aliluia! (de trei ori).

Apoi Icosul 1 și Condacul 1.